Marika Saar
Marika Saar (sündinud 9. veebruaril 1982) on omavalitsusekspert ja kohalik poliitik. Alates 2022. aasta juuli lõpust kuni 2023. aasta aprillini oli ta kultuuriminister Piret Hartmani nõunik. Ta on olnud Elva abilinnapea ja abivallavanem. Tema peamisteks vastutusvaldkondadeks on olnud haridus, kultuur, sport, noorsootöö, sotsiaalvaldkond ja ennetustöö. Alates 2021. aasta oktoobrist on ta Elva vallavolikogu liige, haridus- ja noorsootöökomisjoni esimees. Marika Saar on olnud ka Nõo vallavolikogu aseesimees aastatel 2013–2017. Ta lõpetas aastal 2000 Värska Gümnaasiumi. Aastal 2004 lõpetas ta Eesti Põllumajandusülikooli maamajanduse juhtimise ja ühistegevuse eriala, aastal 2006 lõpetas ta Tallinna Ülikooli haldusjuhtimise eriala magistriõppe, aastal 2016 lõpetas ta Tartu Ülikooli ärijuhtimise eriala magistriõppe ning aastal 2021 lõpetas ta Tartu Ülikooli haridusinnovatsiooni magistriõppe. Saar on sihtasutuste Elva Laste- ja Perekeskuse nõukogu esimees ja Rõngu Hooldekodu ja Uderna Hooldekodu nõukogu liige. Ta on olnud sihtasutuse Elva Kultuur ja Sport nõukogu esimees, Vapramäe-Vellavere-Vitipalu nõukogu liige ning osaühingu Tartu Veekeskus nõukogu liige. Aastatel 2019–2022 oli ta ka Eesti Laulu- ja Tantsupeo SA nõukogu liige. Marika Saar on olnud Eesti Linnade ja Valdade Liidu kultuuri ja spordi töörühma juht. Ta on ka Euroopa Regioonide Komitee asendusliige. Marika Saar on varem töötanud Elva Vallavalitsuses, Elva Linnavalitsuses, Tartu Linnavolikogus, Tartu Maavalitsuses, Riigikogu Kantseleis, Tallinna Pedagoogikaülikoolis ja Värska Sanatooriumis. Tema isa oli Vello Saar.